01 ינו' 2014 | שמעון יעקבי
ערב כניסת ראש השנה האזרחית נערכו כוחות רבים של משטרת התנועה באשדוד על מנת לקדם פני החוגגים בהסברה והרתעה.
צוותים של שוטרי אשדוד, מתנדבי התנועה עם תגבור מסיבי של ניידות מתנ"א (משטרת התנועה הארצית), אופנועני התנועה וצוותים של משטרה צבאית התפרסו סביב מוקדי הבילוי, הקימו מחסומים והפגינו נוכחות. זאת מתוך כוונה 'לאותת' לנהגים: אנו שומרים על ביטחונכם, תבלו, תהנו רק אל תתפרעו ואל תנהגו תחת השפעת אלכוהול. העיקר שתשובו הביתה בשלום.
בזמן שהמונים חגגו בפאבים, בבתי הקפה, במסעדות ובמועדונים ניצבו השוטרים על משמרתם כחגורת בטיחות איתנה בקור המקפיא לאורך כל שעות הלילה ועד עלות השחר.
חרף כל האזהרות וההסברה בתקשורת שלא לשתות ולנהוג, ולמרות כל הנוכחות הבולטת של ניידות המשטרה באורותיהם המהבהבים למרחוק, נמצאו נהגים שהתעלמו ונתפסו שיכורים על ההגה.
תוצאות האכיפה מאמש: 8 נהגים נתפסו נוהגים בשכרות לאחר שכשלו בבדיקת נשיפון ובאויר שנשפו נמצאו רמות אלכוהול של פי שניים מן המותר.
בו במקום נערך להם שימוע בפני קצין תנועה, רישיונם נפסל מנהלתית ל-30 יום והם יועמדו לדין. גם רכבם הושבת ל-30 יום והם נאלצו לשוב הביתה במוניות. לציין כי על פי חוק מי שנמצא נוהג והוא שיכור צפוי לשלילת רישיונו לשנתיים מינימום.
נהג אחד נענש לאחר שחצה צומת ברמזור אדום ולששה נהגים אחרים נרשמו דו"חות בגין נהיגה במהירות מופרזת מאד.
ממשטרת התנועה נמסר בשביעות רצון כי בערב ראש השנה לא נרשמו תאונות דרכים ובבוקרו של יום חשו כל השוטרים הקלה ושביעות רצון.
תגיות: נהיגה בשכרות, סוף שנה, תחבורה